Document ID: 32014R0214

KOMISIJAS REGULA (ES) Nr. 214/2014
(2014. gada 25. februāris),
ar ko groza II, IV, XI, XII un XVIII pielikumu Eiropas Parlamenta un Padomes Direktīvā 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2007. gada 5. septembra Direktīvu 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (pamatdirektīva) (1), un jo īpaši tās 39. panta 2. punktu,
tā kā:
(1)
Ar Direktīvu 2007/46/EK izveidota saskaņotu administratīvo noteikumu un vispārēju tehnisko prasību sistēma attiecībā uz visiem jauniem transportlīdzekļiem. Jo īpaši tajā ietverti normatīvie akti, kuros noteiktas tehniskās prasības, kādām jāatbilst transportlīdzekļiem, lai tiem piešķirtu transportlīdzekļa EK tipa apstiprinājumu. Turklāt ar Direktīvu 2007/46/EK gatava transportlīdzekļa EK tipa apstiprinājums noteikts par obligātu speciālajiem transportlīdzekļiem atbilstoši minētās direktīvas XIX pielikumā norādītajiem termiņiem.
(2)
Ar Eiropas Parlamenta un Padomes Regulu (EK) Nr. 661/2009 (2) tika ieviesti jauni drošības elementi transportlīdzekļiem un paredzēta vairāku direktīvu atcelšana un to aizstāšana ar atbilstošajiem Apvienoto Nāciju Organizācijas Eiropas Ekonomikas komisijas (ANO EEK) noteikumiem.
(3)
Direktīvas 2007/46/EK XI pielikumā ietverts normatīvo aktu saraksts attiecībā uz speciālo transportlīdzekļu EK tipa apstiprinājumu, kā arī īpaši nosacījumi šādiem transportlīdzekļiem. Ir svarīgi pielāgot XI pielikumu, ņemot vērā ar Regulu (EK) Nr. 661/2009 ieviestās pārmaiņas. Izmanto Regulas (EK) Nr. 661/2009 piemērošanas dienu.
(4)
Lai panāktu to tehnisko prasību saskaņošanu, ko piemēro speciālo transportlīdzekļu gatava transportlīdzekļa EK tipa apstiprinājumam, ir svarīgi grozīt Direktīvas 2007/46/EK II pielikumu un paredzēt stingrākas prasības neatliekamās medicīniskās palīdzības transportlīdzekļiem un ar ratiņkrēsliem piekļūstamiem transportlīdzekļiem. Lai dotu nozarei laiku pielāgot savus transportlīdzekļus, šīs stingrākās prasības attiecina tikai uz jauniem transportlīdzekļu tipiem.
(5)
Direktīvas 2007/46/EK XVIII pielikums attiecās uz tādu speciālo transportlīdzekļu reģistrāciju, kas ir nepabeigti transportlīdzekļi, kuriem piešķirts valsts tipa apstiprinājums. Tā kā EK tipa apstiprinājumi aizstās valstu tipa apstiprinājumus atbilstoši Direktīvas 2007/46/EK XIX pielikumā norādītajiem termiņiem, ir lietderīgi svītrot XVIII pielikumu, beidzoties Direktīvas 2007/46/EK XIX pielikumā paredzētajam pārejas posmam.
(6)
Direktīvas 2007/46/EK IV pielikuma II daļā ietverti tie ANO EEK noteikumi, kas atzīti par līdzvērtīgiem IV pielikuma I daļā minētajām direktīvām. Atceļot lielāko daļu šo direktīvu ar Regulu (EK) Nr. 661/2009 no 2014. gada 1. novembra un pieņemot jaunus ANO EEK noteikumus par gājēju drošību, ir lietderīgi atjaunināt atbilstošos ierakstus Direktīvas 2007/46/EK IV pielikuma II daļā. Turklāt ir lietderīgi labot vairākas kļūdas minētās direktīvas IV pielikumā.
(7)
Direktīvas 2007/46/EK XII pielikums tajā pašā dienā tika grozīts ar Komisijas Regulu (ES) Nr. 1229/2012 (3) un ar Komisijas Regulu (ES) Nr. 1230/2012 (4), un tas var izraisīt neskaidrības attiecībā uz vienību skaitu, kas atļauts transportlīdzekļiem ar mazu sēriju tipa apstiprinājumu, jo Regula (ES) Nr. 1229/2012 tika izstrādāta, lai to publicētu pēc Regulas (ES) Nr. 1230/2012. Lai novērstu šo neskaidrību, ir lietderīgi no jauna publicēt XII pielikuma konsolidēto versiju atbilstoši grozījumiem, kas veikti ar šiem diviem tiesību aktiem.
(8)
Tādēļ attiecīgi būtu jāgroza Direktīva 2007/46/EK.
(9)
Šajā regulā paredzētie pasākumi ir saskaņā ar Tehniskās komitejas mehānisko transportlīdzekļu jautājumos atzinumu,
IR PIEŅĒMUSI ŠO REGULU.
1. pants
Direktīvu 2007/46/EK groza šādi:
1)
direktīvas II, IV, XI un XII pielikumu groza saskaņā ar šīs regulas pielikumu;
2)
direktīvas XVIII pielikumu svītro.
2. pants
No 2014. gada 1. novembra valstu iestādes transportlīdzekļu atbilstības sertifikātus vairs neuzskata par derīgiem 26. panta 1. punkta nolūkā, ja vien attiecīgie tipa apstiprinājumi nav atjaunināti atbilstoši ar šo regulu grozītās Direktīvas 2007/46/EK XI pielikuma prasībām.
Tomēr papildu prasības par pacientu nodalījumu neatliekamās medicīniskās palīdzības transportlīdzekļos, kas norādītas Direktīvas 2007/46/EK XI pielikuma 1. papildinājumā, un papildu prasības ar ratiņkrēsliem piekļūstamu transportlīdzekļu ratiņkrēsla fiksācijas un ratiņkrēslā sēdoša pasažiera ierobežotājsistēmas testēšanai, kas norādītas Direktīvas 2007/46/EK XI pielikuma 3. papildinājumā, no 2014. gada 1. novembra piemēro tikai jauniem transportlīdzekļu tipiem.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Regulas 1. panta 2. punktu, 2. pantu un pielikuma 1. punkta a) apakšpunktu un 2. punkta b) apakšpunkta i) punktu piemēro no 2014. gada 1. novembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 25. februārī

Labels: 7
8
0